b'\n_START_ARTICLE_\nIslannin lippu\n_START_PARAGRAPH_\nIslannin kansallislippu (isl. \xc3\x8dslenski f\xc3\xa1ninn) otettiin k\xc3\xa4ytt\xc3\xb6\xc3\xb6n vuonna 1915. Siin\xc3\xa4 yhdistyv\xc3\xa4t Islannin perinteiset v\xc3\xa4rit, valkoinen ja sininen. 1900-luvun alkupuolella Islannille suunniteltiin lippua, jossa olisi ollut valkoinen risti sinisell\xc3\xa4 pohjalla, kuvaamassa merta ja j\xc3\xa4\xc3\xa4t\xc3\xa4. My\xc3\xb6hemmin valkoisen ristin keskelle lis\xc3\xa4ttiin kapeampi punainen risti kuvaamaan tulivuoria._NEWLINE_Skandinaavinen risti muistuttaa siit\xc3\xa4, ett\xc3\xa4 Islanti kuuluu Skandinavian kulttuuripiiriin. Lippu on kuin Norjan lippu k\xc3\xa4\xc3\xa4nteisen\xc3\xa4: Norjan lipussa on punaisella pohjalla sininen risti valkoisin reunoin ja Islannin lipussa sinisell\xc3\xa4 pohjalla punainen risti valkoisin reunoin. T\xc3\xa4m\xc3\xa4 symboloi Islannin v\xc3\xa4est\xc3\xb6n polveutumista norjalaissiirtolaisista. Valtiolippu, jota my\xc3\xb6s sotalaivasto k\xc3\xa4ytt\xc3\xa4\xc3\xa4 ja joka on tyypillinen halkio- eli kielekelippu, noudattaa Pohjoismaiden mallia.'